Ο **Μανώλης Δερμιτζάκης** (1972) είναι Έλληνας γενετιστής με καταγωγή από το Ηράκλειο της Κρήτης.

Πρώτα χρόνια
------------

Αποφοίτησε από το 28ο Λύκειο Αθηνών στο Παγκράτι. Το όνειρό του να γίνει γενετιστής ξεκίνησε από ένα δισέλιδο του σχολικού βιβλίου Βιολογίας της Γ' Λυκείου για τη γενετική μηχανική. Ο πατέρας του ήταν γιατρός και συμμαθητής για 12 χρόνια με τον καθηγητή Φώτη Καφάτο, ο οποίος αποτέλεσε έμπνευση για τη μετέπειτα ενασχόλησή του με την έρευνα .

Σπουδές
-------

Ο Μανώλης Δερμιτζάκης ολοκλήρωσε το 1995 τις προπτυχιακές του σπουδές στη Βιολογία στο Πανεπιστήμιο Κρήτης και στη συνέχεια απέκτησε τίτλο Master of Science στο ίδιο Πανεπιστήμιο το 1997. Ο ίδιος παραδέχεται σε συνέντευξή του ότι δεν είχε μεγάλους βαθμούς στο πρώτο του πτυχίο - μόλις 6,97 βαθμό αποφοίτησης - ωστόσο η αγάπη του για την έρευνα ήταν ο λόγος που έγινε δεκτός για διδακτορικές σπουδές στην Αμερική. Ολοκλήρωσε τη διδακτορική του διατριβή με θέμα την εξελικτική βιολογία και τη γενετική του πληθυσμού των ρυθμιστικών DNA σε θηλαστικά και τη δροσόφιλα το 2001 στο Πανεπιστήμιο Penn State των ΗΠΑ. Στη συνέχεια το 2004 ολοκλήρωσε το μεταδιδακτορικό του έργο στη Ιατρική Σχολή του Πανεπιστημίου της Γενεύης, με αντικείμενο τη συγκριτική ανάλυση γονιδιώματος και τον λειτουργικό χαρακτηρισμό των διατηρημένων μη κωδικών στοιχείων.

Σταδιοδρομία
------------

Μετά την ολοκλήρωση των σπουδών του ο Δερμιτζάκης μεταβαίνει στο Ηνωμένο Βασίλειο, όπου και απασχολήθηκε ως ερευνητής και μέλος του ακαδημαϊκού συμβουλίου στο Ινστιτούτο Wellcome Sanger από το 2004 έως το 2009. Συνέχισε την ερευνητική του σταδιοδρομία στην Ελβετία ως Καθηγητής Γενετικής στο Τμήμα Ιατρικής Γενετικής και Ανάπτυξης της Ιατρικής Σχολής του Πανεπιστημίου της Γενεύης και σε ερευνητικά κέντρα όπως το Frontiers in Genetics (κατόπιν iGE3) και το Ελβετικό Ινστιτούτο Βιοπληροφορικής στη Γενεύη. Από το 2016 διατελεί Διευθυντής του Κέντρου Γονιδιωματικής Health 2030, ενώ είναι επίσης μέλος του Ιδρύματος Ιατροβιολογικών Ερευνών της Ακαδημίας Αθηνών στην Ελλάδα. Το Νοέμβριο του 2019 ορίστηκε πρόεδρος του Εθνικού Συμβουλίου Έρευνας, Τεχνολογίας και Καινοτομίας,όμως λίγους μήνες μετά παραιτήθηκε επειδή διαπίστωσε ότι ο ρόλος του στο συμβούλιο ήταν καθαρά διακοσμητικός. Τον Οκτώβριο του 2020 ανέλαβε τη θέση του διευθυντή του Ινστιτούτου Γενετικής και Γονιδιωματικής της Γενεύης (γνωστού διεθνώς και ως iGE3).

Έργο και διακρίσεις
-------------------

Ο Δερμιτζάκης έχει δημοσιεύσει πάνω από 240 εργασίες, μερικές από τις οποίες στα πιο διακεκριμένα έγκριτα (peer-reviewed) επιστημονικά περιοδικά όπως το Nature και το Science και έχει συγκεντρώσει πάνω από 68.000 αναφορές στο Scopus. Πριν κλείσει τα 40 είχε ήδη συμπεριληφθεί στη λίστα «Highly Cited Researchers» της Thomson Reuters με τους σπουδαιότερους επιστήμονες παγκοσμίως για τον κλάδο της Μοριακής Βιολογίας και Γενετικής. Η έρευνά του έχει χρηματοδοτηθεί από το European Research Council (ERC), την Ευρωπαϊκή Ένωση, το Swiss National Science Foundation, τα Ινστιτούτα Υγείας των ΗΠΑ (National Institutes of Health – NIH), το Wellcome Trust, το Ίδρυμα Έρευνας Παιδικού Διαβήτη (JDRF) και το Ίδρυμα Louis-Jeantet. Έχει διακριθεί με πλήθος βραβείων, ανάμεσα στα οποία το επιστημονικό βραβείο Μποδοσάκη του 2017 ενώ συνεχίζει να εμφανίζεται στη λίστα Highly Cited Researchers Αρχειοθετήθηκε 2020-08-13 στο Wayback Machine. του ISI κάθε χρόνο από το 2014 μέχρι και σήμερα.

Οικογενειακή ζωή
----------------

Είναι παντρεμένος με τη δικηγόρο Ρία Κεχαγιά και έχουν τρία παιδιά.

Παραπομπές
----------

1. ↑  Ανακτήθηκε στις 22  Αυγούστου 2019.
2. 1 2  Θεοδώρα, Τσώλη (18 Νοεμβρίου 2019). «Μανώλης Δερμιτζάκης : Ηρθε να «νοικοκυρέψει» την έρευνα στην Ελλάδα». *Ειδήσεις - νέα - Το Βήμα Online*. Ανακτήθηκε στις 3 Σεπτεμβρίου 2020.
3. 1 2 3  «GoodNews.gr - Μανώλης Δερμιτζάκης: Αυτός είναι ο επιστήμονας που συντονίζει την εμβληματική δράση COVID-19-GR». *goodnews.gr*. Ανακτήθηκε στις 4 Σεπτεμβρίου 2020.
4. 1 2  IEFIMERIDA.GR, NEWSROOM (5 Νοεμβρίου 2014). «Ενας Κρητικός στους σπουδαιότερους επιστήμονες του κόσμου -Εκείνοι που θα επηρεάσουν δραστικά τις ζωές μας | STORIES». *iefimerida.gr*. Ανακτήθηκε στις 4 Σεπτεμβρίου 2020.
5. 1 2 3 4  «Δερμιτζάκης Μανώλης». *www.blod.gr*. Ανακτήθηκε στις 4 Σεπτεμβρίου 2020.
6. 1 2 3  «Ο Μ. Δερμιτζάκης πρόεδρος στο Εθνικό Συμβούλιο Έρευνας, Τεχνολογίας και Καινοτομίας | naftemporiki.gr». *www.naftemporiki.gr*. 11 Αυγούστου 2019. Αρχειοθετήθηκε από το πρωτότυπο στις 2 Ιανουαρίου 2021. Ανακτήθηκε στις 5 Σεπτεμβρίου 2020.
7. 1 2  «Μανώλης Δερμιτζάκης "What's that in your genes and are you happy to see it?"». *The HUB Events*. Ανακτήθηκε στις 5 Σεπτεμβρίου 2020.
8. ↑  Ιωάννα, Σουφλέρη (26 Αυγούστου 2020). «Δερμιτζάκης: Οι απόψεις μου για την έρευνα δεν ταυτίζονταν με της κυβέρνησης». *Ειδήσεις - νέα - Το Βήμα Online*. Ανακτήθηκε στις 5 Σεπτεμβρίου 2020.
9. ↑
10. ↑  iGE3 (1 Οκτωβρίου 2020). «New director for iGE3 - Emmanouil Dermitzakis». Ανακτήθηκε στις 5 Οκτωβρίου 2020.
11. ↑
12. ↑
13. ↑  «Ένας σημαντικός Έλληνας γενετιστής μιλά για το μοντέλο της Σουηδίας, τη νέα κανονικότητα και την έρευνα στη χώρα μας». *LiFO*. Ανακτήθηκε στις 6 Σεπτεμβρίου 2020.
14. 1 2  «Δερμιτζάκης: Με ήθελαν για διακοσμητικό στην Ερευνα και Καινοτομία». *newsique.gr*. 26 Αυγούστου 2020. Ανακτήθηκε στις 5 Σεπτεμβρίου 2020.

Εξωτερικοί σύνδεσμοι
--------------------

* Ο Μανώλης Δερμιτζάκης στο Google Scholar